Wara l-proposta tal-Kummissjoni tal-4 ta' Settembru 2020, illum il-ministri tal-UE laħqu ftehim li joffri aktar ċarezza u prevedibbiltà dwar il-miżuri li jirrestrinġu l-moviment liberu minħabba l-pandemija tal-coronavirus. Il-Kummissjoni tilqa' b'sodisfazzjoni l-adozzjoni mill-Kunsill u ħarġet id-dikjarazzjoni li ġejja: “Id-dritt tagħna li niċċaqalqu b'mod liberu fl-UE ntlaqat b'mod qawwi mill-pandemija. Barra minn hekk, iċ-ċittadini ġew iffaċċjati b'tant regoli u proċeduri differenti, b'informazzjoni mhux ċara dwar oqsma ta' riskju għoli u baxx, u b'nuqqas ta' ċarezza dwar x'għandhom jagħmlu meta jivvjaġġaw. Xahar ilu l-Kummissjoni ressqet proposta dwar kif għandhom jiġu indirizzati dawn l-isfidi u kif għandhom jiġu appoġġati l-miljuni ta' ċittadini tal-UE li jivvjaġġaw fl-UE kuljum. Illum, l-Istati Membri laħqu ftehim dwar kif dan għandu jseħħ fil-prattika. Aħna sodisfatti b'dan il-ftehim li jġib aktar ordni f'sitwazzjoni li attwalment hija konfuża. Din l-għaqda ta' bejn l-Istati Membri tibgħat sinjal qawwi liċ-ċittadini, u hija eżempju ċar li l-UE taġixxi fejn għandha assolutament taġixxi. It-tagħlima li ħadna: mhux se negħlbu l-kriżi billi nagħlqu b'mod unilaterali l-fruntieri, iżda billi naħdmu flimkien. Inħolqot mappa komuni b'kodiċijiet tal-kuluri komuni bbażati fuq kriterji komuni miċ-Ċentru Ewropew għall-Kontroll tal-Mard, u din hija l-ewwel riżultat importanti. Issa nappellaw lill-Istati Membri biex jiżguraw li tingħata d-data meħtieġa sabiex il-mappa tkun tista' tiġi aġġornata ta' kull ġimgħa b'informazzjoni preċiża dwar is-sitwazzjoni epidemjoloġika fl-UE u fir-reġjuni tagħha. It-tieni, filwaqt li l-Istati Membri jistgħu jiddeċiedu liema miżuri restrittivi japplikaw, bħall-kwarantina jew it-testijiet, nappellaw lill-Istati Membri biex jiżguraw li ċ-ċittadini jingħataw informazzjoni ċara u f'waqtha dwar x'iridu jagħmlu, u liema restrizzjonijiet huma fis-seħħ, skont il-ftehim tal-lum. L-Istati Membri qablu wkoll dwar ir-rikonoxximent reċiproku tat-testijiet, u se nkomplu naħdmu magħhom biex ir-rekwiżiti tal-ittestjar u tal-kwarantina jkunu kkoordinati aħjar. Il-ftehim tal-lum se jtejjeb ukoll is-sitwazzjoni attwalment prekarja ta' miljuni ta' ċittadini li għalihom huwa essenzjali li jivvjaġġaw għal raġunijiet importanti familjari, għall-għajxien tagħhom, kif ukoll biex jiġi żgurat li nirċievu l-oġġetti li neħtieġu. L-ebda kwarantina ma għandha tiġi applikata f'dawn il-każijiet. Is-saħħa tagħna bħala Unjoni hija meta naġixxu bħala entità waħda, biex nipproteġu d-drittijiet u l-libertajiet komuni tagħna kif ukoll is-saħħa taċ-ċittadini tagħna. Il-Ftehim tal-lum huwa eżempju f'waqtu ta' dan.” L-informazzjoni kollha dwar l-ivvjaġġar fl-UE se tkun disponibbli fuq il-pjattaforma “Re-open EU”, fejn il-mappa komuni ppubblikata regolarment miċ-Ċentru Ewropew għall-Prevenzjoni u l-Kontroll tal-Mard se tkun ukoll kontroreferenzjata. Fir-rigward ta' kwalunkwe restrizzjoni għall-moviment liberu, l-Istati Membri għandhom jipprovdu informazzjoni ċara, komprensiva u f'waqtha, inkluż dwar kwalunkwe rekwiżit komplimentari (pereżempju testijiet negattivi għall-infezzjoni tal-COVID-19 jew formoli għal-lokalizzazzjoni tal-passiġġieri ), kif ukoll il-miżuri applikati fuq il-vjaġġaturi li ġejjin minn żoni ta' riskju ogħla, kmieni kemm jista' jkun, qabel ma jidħlu fis-seħħ miżuri ġodda. Bħala regola ġenerali, din l-informazzjoni għandha tiġi ppubblikata 24 siegħa qabel mal-miżuri jidħlu fis-seħħ, filwaqt li hija meħtieġa xi flessibbiltà għall-emerġenzi epidemjoloġiċi. Din l-informazzjoni se tkun disponibbli wkoll fuq il-pjattaforma tas-sit web “Re-open EU”. Għal aktar informazzjoni Il-kuntest Id-dritt taċ-ċittadini Ewropej li jiċċaqilqu u jgħixu liberament fl-Unjoni Ewropea u n-nuqqas ta' kontrolli fil-fruntieri interni huwa wieħed mill-kisbiet l-aktar għeżież tal-Unjoni Ewropea, kif ukoll xprun importanti tal-ekonomija tagħna. Kwalunkwe restrizzjoni għad-dritt fundamentali tal-moviment liberu fl-UE għandha tiddaħħal biss meta jkun strettament meħtieġ, u tkun ikkoordinata, proporzjonata u nondiskriminatorja, biex jiġu indirizzati r-riskji għas-saħħa pubblika. L-Istati Membri, biex jillimitaw it-tixrid tat-tifqigħa tal-coronavirus adottaw diversi miżuri, li wħud minnhom kellhom impatt fuq il-moviment liberu. Strateġija kkoordinata tajjeb, prevedibbli u trasparenti għall-adozzjoni tar-restrizzjonijiet fuq il-libertà tal-moviment hija meħtieġa biex tipprevjeni t-tixrid tal-virus, tissalvagwardja s-saħħa taċ-ċittadini kif ukoll iżomm il-moviment liberu fl-Unjoni, taħt kundizzjonijiet sikuri. Dan huwa importanti għall-miljuni ta' ċittadini li jiddependu fuq l-ivjaġġar transfruntier bla xkiel ta' kuljum, u huwa kruċjali għall-isforzi tagħna ta' rkupru ekonomiku.